《石港高侯见遗雏鹤辄成十五韵》
宋代·刘弇

我生好鹤乃天性，得自高侯非所祈。啄插锥芒初颖脱，顶埋丹颗未依稀。

亲携窃笑髡笼返，细看恐先乔舄飞。三岛梦魂迷晓色，九秋舞影怯霜威。

长哦自异晨乌啅，瘦骨全胜野雀肥。无迹可寻华表旧，有程应想洞天归。

精神潇洒元非俗，饮喙安閒似见几。载以画船休觖望，浴之野水好生辉。

汉宫旧拂仙入掌，辽海今看羽客衣。勿为稻粱生健羡，第令鸡鹜许投依。

鸣皋不隔高骞志，截胫初忘过分讥。夜砌行闻清露警，午窗终伴醉棋围。

右军鹅谩誇真赏，海客鸥空骇暗机。烟月此生真不负，蓬茅他日肯相违。

片心便拟成高谢，骑去扬州弄晚晖。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。